  Майя Бывальцева Элькунысь тодосъя лыдӟиськонниысь йӧскалык но шаертодон литературая но библиографияя центрын Удмуртиысь пусйымон нуналъёсын 2017-тӥ арлы электрон календарь поттӥзы. Иворъёсъя «Удмуртия» агентстволы 29-тӥ куарусёнэ со сярысь вераз Йӧскалык лыдӟиськонниысь лулчеберет но югдытон программаосъя но ӵектосъёсъя ёзэтлэн кивалтӥсез Надежда Зорина. «Со милям СD форматын дискъёс вылыны поттӥське. Календарьлэн дуныз — 300 манет. Ми соосты 10 арлэсь кема ним арлы быдэ поттылӥськомы», — вераз Надежда Зорина. 2017-тӥ арлы календаре шаерлэсь историзэ, экономика, мерлык тодос но лулчеберет улонзэ возьматӥсь 366 нуналъёсъя ивортодэт пыртэмын. Дырпус бордын ар ӵоже 5 ӧнерчиос ужазы. Шаертодонъя ёзэтысь библиограф нырысь ик бичаз кулэ ивортодэтэз, собере тулыс пумын редакторъёслы сётӥз. Котькуд нуналын печате потэм иворен чӧлсконпус вань. Календарьын чакламын нуналъя, учыръя, адямилэн нимызъя но интыя утчан. 2017-тӥ арлы дырпусэ пыризы, кылсярысь, Глазкарысь типографилы 150 ар, «Удмуртская правда» газетлы 100 ар, Удмуртиысь калык кылбурчи Герман Ходырев вордскем дырысен 85 ар, Россиысь юристлы но кун ужасьлы, элькунысь лулчеберет удысысь дано ужасьлэн Николай Витруклэн вордскемез дырысен 80 ар тырмонлы сӥзем статьяос. Издание пайдаё луоз ваньмызлы, кун Удмуртилэн историеныз тунсыкъяське. Календарез басьтон пумысен элькунысь Йӧскалык лыдӟиськоннилэн маркетингъя ёзэтаз вазиськоно. Надежда Зориналэн верамезъя, электрон дырпуслэн ялан басьясьёсыз вань. Тегъёс: Лулчеберет Ижкар лыдӟиськонни Удмуртия  